**สารคดีเฉลิมพระเกียรติ มรดกศิลป์ แผ่นดินไทย**

**ตอนที่ 5 เรือพระราชพิธีสมัยกรุงศรีอยุธยา**

ในสมัย[กรุงศรีอยุธยา](https://th.wikipedia.org/wiki/%E0%B8%81%E0%B8%A3%E0%B8%B8%E0%B8%87%E0%B8%A8%E0%B8%A3%E0%B8%B5%E0%B8%AD%E0%B8%A2%E0%B8%B8%E0%B8%98%E0%B8%A2%E0%B8%B2)เป็นราชธานี ตัวเกาะกรุงเป็นเกาะที่ล้อมรอบไปด้วยแม่น้ำลำคลองชีวิตผูกพันกับสายน้ำจึงปรากฏการสร้างเรือรบมากมายในกรุงศรีอยุธยา ยามบ้านเมืองสุขสงบชาวกรุงศรีอยุธยาจะหันมาเล่นเพลงเรือ แข่งเรืออย่างเอิกเกริก ที่สำคัญเมื่อในการเสด็จพระราชดำเนินของพระเจ้าแผ่นดินทั้งการแปรพระราชฐานไปยังหัวเมืองต่างๆ หรือเสด็จพระราชดำเนินไปทอดผ้ากฐินยังพระอารามและวัดต่างๆจะใช้เรือรบโบราณจัดเป็นขบวนเรือยิ่งใหญ่ เรียกว่า ขบวนพยุหยาตราทางชลมารค เรือพระที่นั่งสร้างขึ้นในสมัยกรุงศรีอยุธยา ปรากฏหลักฐาน ว่า สมเด็จพระเจ้าปราสาททอง ทรงสร้างเรือพระที่นั่งกิ่งขึ้นกับทรงตั้งกฐินบกพยุหยาตราใหญ่เป็นครั้งแรก ต่อมาในรัชกาลสมเด็จพระนารายณ์มหาราช บ้านเมืองมีการเจริญสัมพันธไมตรีกับประเทศต่างๆ มากมายทั้งทรงสร้างเมืองลพบุรีขึ้น จึงมีการเสด็จโดยขบวนพยุหยาตราทางชลมารคและในบางโอกาสได้โปรดเกล้าฯ ให้จัดขบวนเรือหลวงออกรับคณะราชทูตและแห่พระราชสาสน์ของพระเจ้าหลุยส์ที่ 14 ของฝรั่งเศสจากกรุงศรีอยุธยาไปยังเมืองลพบุรี ทั้งยังโปรดเกล้าฯ ให้มีการเขียนริ้วขบวนเสด็จไว้ทั้งกระบวนพยุหยาตราทางสถลมารคและกระบวนพยุหยาตราทางชลมารค ในหนังสือริ้วกระบวนแห่พยุหยาตราชลมารค สมเด็จพระนารายณ์มหาราช ซึ่งคัดลอกมาจากภาพเขียนฝาผนังที่วัดยม จังหวัดพระนครศรีอยุธยา โดยภาพเขียนจริงนั้นปัจจุบันถูกทำลายไปหมดแล้ว ขบวนพยุหยาตราทางชลมารคสมัยสมเด็จพระนารายณ์มหาราช นับว่าเป็นริ้วกระบวนใหญ่แสดงถึงความมั่งคั่งโอ่อ่าของราชสำนักไทย ครั้นถึงสมัยสมเด็จพระเจ้าอยู่หัวบรมโกศพระองค์ทรงแต่งตั้งทูตานุทูตไปเจริญทางพระราชไมตรีกับเมืองพม่า มีเครื่องราชบรรณาการต่างๆ มากมายและมีเรือพระที่นั่งกิ่งลำหนึ่งด้วยจากบทพระนิพนธ์กาพย์เห่เรือของเจ้าฟ้าธรรธิเบศไชยเชษฐ์สุริยวงศ์ในสมัยพระเจ้าอยู่หัวบรมโกศ หรือ เจ้าฟ้ากุ้ง ทรงพระนิพนธ์ถึงเรือพระที่นั่ง และเรือต่างๆ ที่เข้าริ้วกระบวนที่มีในสมัยนั้นว่ามีขบวนแห่เสด็จเป็น 3 จำพวก คือ เรือต้นซึ่งเป็นเรือกิ่ง 4 ลำ คือ เรือครุฑ เรือหงส์ เรือศรีสมรรถชัย และเรือไกรสรมุข ต่อมาเป็นเรือชัย มีเจ้าพนักงานคอยกระทุ้งเส้าให้สัญญาณ และเรือเหล่าแสนยากร เป็นเรือศีรษะสัตว์ หรือเรือรูปสัตว์ และกล่าวการร้องเห่เรือของฝีพายและท่วงทำนองดนตรีที่ให้จังหวะในการพาย นับเป็นการบันทึกประวัติศาสตร์ที่สำคัญของชาติ